Saopštenje za javnost

**Objavljivanje ugovora je svakako nužan ali ne i dovoljan preduslov za ispitivanje korisnosti**

Bez obzira na nepotrebnu “predstavu”, šestomesečna najavljivanja i odlaganja, Transparentnost – Srbija (deo međunarodne mreže Transparency International) smatra da je dobro to što je pritisak javnosti rezultirao objavljivanjem ugovora koji su predstavnici Srbije zaključili sa Etihadom (<http://goo.gl/2E6fSd>) i Ravafedom (<http://goo.gl/cocAyl>). Tako je, na žalost, aktuelna Vlada donekle ponovila greške svojih prethodnika, koji su tek više meseci nakon upućenih zahteva i odluka nadležnih organa, obelodanili podatke o koncesiji za autoput „Hogoš-Požega“ i delove sporazuma sa „Fijatom“. Zato bi još važniji i vredniji rezultat bio da se uspostavi princip da svi dokumenti kojima se preuzimaju obaveze u ime građana i na račun građana ili raspolaže javnom imovinom, budu javni.

Koliko je, inače, cela “predstava” bila nepotrebna, pokazuju i same odredbe o poverljivosti u ugovorima koji su objavljeni u četvrtak (poglavlje 15 ugovora sa „Etihadom“ i poglavlje 32 ugovora sa „Ravafedom“). Tu se navodi da se obaveza poverljivosti ne primenjuje ako je "otkrivanje informacija potrebno prema merodavnom pravu", odnosno da se poverljivost čuva osim "kako nalaže zakon ili u skladu sa bilo kojim nalogom suda ili drugog nadležnog organa ili tribunala". A to su Zakon o slobodnom pristupu informacijama i nalog Poverenika. Podsećamo da je TS od kompanije „Air Serbia“ tražila kopije dokumenata, da je Poverenik poništio rešenje o odbijanju našeg zahteva 19. 2. 2014, ali da nam „Air Serbia“ ni, šest meseci nakon isteka zakonskog roka nije dostavila ugovore ili donela novo rešenje.

Na kraju podsećamo da javnost ugovora koje državni organi zaključuju nije sama sebi svrha, već nužan preduslov bilo kakvog argumentovanog razgovora, odnosno samo početak, a ne kraj priče o tome da li se Vlada dobro stara o poverenoj imovini i javnom interesu. Konkretni ugovori sa kompanijama „Etihad“ i „Ravafed“ su zaključeni u postupku bez nadmetanja, odnosno, bez primene normi Zakona o javno-privatnom partnerstvu. Usled toga, na žalost, nije bilo moguće da tržište pokaže da li su ovi aranžmani najbolji mogući, niti će to ikada moći sa sigurnošću da se utvrdi. Njihova korisnost se zato može u određenoj meri oceniti jedino ako Vlada objavi i podatke o razmatranju alternativnih rešenja koja su joj stajala na raspolaganju, drugim rečima, sve one analize koje po zakonu moraju da izvrše predlagači stvaranja zajedničkog preduzeća kada razmišljaju o javno-privatnom partnerstvu, čak i kada je reč o daleko manje važnim pitanjima (npr. preduzeća za gradski prevoz ili odlaganje komunalnog otpada u nekoj opštini).

Transparentnost – Srbija

Beograd, 15.8.2014.